L. Dei gratia Autissiodorensis episcopus, universis presentes litteras inspecturis, salutem in Domino. Universitati vestre notum fieri volumus quod constituti in nostra presentia Johannes capellanus de Monesterello et Bogerius, frater dicti capellani recognoverunt se vendidisse et imperpetum quitavisse religiosis viris abbati et conventui sancti Satyri forestariam et quicquid juris habebant in nemore dictorum abbatis et conventus quod nemus dicitur Charranz et quicquid juris habebant in consuetudinibus et in tota justicia de Meva, racione ballie et forestarie. Quitaverunt etiam dicti Johannes et Bogerius frater ejus predictis abbati et conventui quicquid juris habebant in terris, pratis, domibus, in villa et in tota justicia de Meva, tempore vendicionis et quitacionis facte coram nobis super premissis pro ducentis et quinquaginta libris Nivernensis monete, de quibus recognoverunt coram nobis dicti Johannes et Bogerius, frater ejus grantum suum habuisse in peccunia numerata, promittentes tam dictus Johannes quam dictus Bogerius frater suus, sacramento corporaliter prestito quod contra vendicionem et quitacionem istam per se vel per alium sive per alios venire nullatenus attemptabunt. In cujus rei testimonium et munimen presentes litteras fecimus sigilli nostri munimine roborari. Actum anno Domini millesimo ducentesimo tricesimo septimo, mense februario.